Langasem Valentino skop stof in oë | News24
Langasem Valentino skop stof in oë
Langasem Valentino Verwey ryg die landloop-medaljes in. Foto: MONIQUE BASSON
DIÉ langasem van Jeffreysbaai het net-net 'n plek in die Suid-Afrikaanse Landloop-kam-pioenskappe gemis, maar met sy wenners-houding en vasberadenheid gaan Valentino Verwey nog vele gesoute teenstanders in die stof laat byt.
Alhoewel hy vir net meer as twee jaar aan langafstandnaellope deelneem, ryg hy die goue medaljes en rekords in. Valentino het sedert April vanjaar ses liga wedstryde in die o.13-ouderdomsgroep ingepalm, 'n goue me-dalje by die Sarah Baart Champs verower en sewende by die OP Landloop-proewe geëindig. Met 'n rekordtyd en persoonlike beste van 09:54 het Valentino tydens die Cacadu Landloop-kampioenskappe in Umtata verlede jaar amper 40 sekondes en 300m voor sy naaste teenstander gekom. In 2014 het hy tydens die Cacadu-atletiekbyeenkoms in Port Elizabeth 'n nuwe rekord in die 1 200m vir seuns o.12 opgestel met 'n tyd van 03:48:78.
Volgens sy pa, Chris Verwey, het hy net een dag besluit om te begin hardloop.
"Ek onthou nog die dag soos gister. Hy het op 17 November 2012 met 'n skoolkoerant by die huis gekom. In die koerant was daar 'n be-rig oor die opkomende atletiekkompetisie. Valentino het daar en dan besluit dat hy ook wil deelneem. Ek het nog probeer walgooi en gesê hy het dan nog nie 'n steek geoefen nie.
"Maar daar was geen keer aan hom nie. Vir die volgende 12 dae het ons elke dag hard geoefen en groot was ons verbasing toe hy tweede tydens die kompetisie eindig het."
Chris, wat self 'n voormalige OP-landloopatleet is, het Valentino sedert November 2012 afgerig. Hy word sedert September 2013 deur PJ Marais van die Global Leadership Academy afgerig.
Volgens Chris gaan Valentino nog vele rekords laat spat. "Julle het nog nie sy beste ge-sien nie," sê Chris met 'n breë glimlag. "Hy gaan behoorlik woeker met die talente wat die liewe Vader hom gegee het."